‘চুপ, মুখে আঙুল দিন তো!’ হঠাৎ রেগে গেলেন মমতা! কেন?

ওয়েব ডেস্ক : বৃহস্পতিবার তৃণমূলের ছাত্র পরিষদের (TMCP) প্রতিষ্ঠা দিবস। সেই উপলক্ষে আজ মেয়ো রোড থেকে রাজ্যের উন্নয়নের কথা তুলে ধরলেন মুখ্যমন্ত্রী মমতা বন্দ্যোপাধ্যায় (Mamata Banerjee)। পাশাপাশি সেই মঞ্চ থেকে একাধিক বিষয় নিয়ে কেন্দ্রের মোদি সরকারকে আক্রমণ করেছেন তিনি। তবে সেই বক্তব্য রাখার সময় হঠাৎ রেগে গেলেন মুখ্যমন্ত্রী! কী এমন হল যার কারণে রেগে গেলেন মমতা?

রাজ্যের উন্নয়নের খতিয়ান দেওয়ার সময় তৃণমূলের ছাত্র পরিষদের সদস্যদের আওয়াজের কারণে বিরক্ত হন মমতা (Mamata Banerjee)। সেই সময় রেগে গিয়ে তিনি বলেন, ‘চুপ, মুখে আঙুল দিন তো!’। এর পরে তিনি আরও বলেন, ‘কিপ কোয়েট প্লিজ! কথা গুলো শুনতে হবে, কেউ কেউ লিখছেন। ধৈর্য ধরুণ, ধৈর্য না ধরলে জীবনে কোনও কাজ আসে না। মনে রাখবেন এটাও একটা শিক্ষা’

প্রসঙ্গত, মমতাকে এমন বিরক্ত খুব একটা হতে দেখা যায় না। তবে রাজ্যের উন্নয়নের খতিয়ান তুলে ধরার সময় সভায় আসা তৃণমূলের ছাত্র পরিষদের (TMCP) সদস্যদের আওয়াজে রীতিমতো বিরক্ত হন তৃণমূল নেত্রী। ফলে উন্নয়নের খতিয়ান তুলে ধরার মাঝেই সামান্য মেজাজ হারান তিনি। কিন্তু এর পরেই আবার রাজ্যের উন্নয়নের পুরো খতিয়ান তুলে ধরেছেন মমতা।

আরও খবর :

বৃহস্পতিবার মমতা রাজ্যের উন্নয়নের খতিয়ান তুলে ধরে বলেন, “আমাদের ২০১১ সালের পর থেকে রাজ্যের আয় বেড়েছে প্রায় সাড়ে ৫ গুণ। এত বিরোধীতা সত্বেও। আমাদের সরকার দারিদ্র দূরীকরণ, সামাজিক সংস্কারের মাপকাঠি। সেখানে ২০১৩-২৩ সালের মধ্যে ১ কোটি ৭২ লক্ষ মানুষকে দারিদ্রসীমার ওপরে নিয়ে এসেছি। এখন এই সংখ্যা ২ কোটির ওপরে উঠে গিয়েছে। এটা ভারতের সর্বোচ্চ।”

এর পরেই মমতা রাজ্যের শিক্ষা ব্যবস্থার উন্নয়ন নিয়ে বলেছেন, “আমরা ৫ হাজার ৩০০ কোটি টাকা খরচ করে ৫৩ লক্ষ ছাত্র-ছাত্রীদের স্মার্ট কার্ড দিয়েছি। ‘স্টুডেন্ট্‌স ক্রেডিট কার্ড’-এর আওতায় ৯২ হাজার ছাত্রছাত্রী সুবিধা পাচ্ছেন। সরকারের তরফে এখনও পর্যন্ত ১ কোটি ৩৮ লক্ষ ছাত্রছাত্রীকে আমরা সবুজসাথী প্রকল্পের সুবিধা দেওয়া হয়েছে। চলতি বছর সাড়ে ১২ লক্ষ ছাত্রছাত্রী সবুজসাথী প্রকল্পে সাইকেল পাবে।” অন্যদিকে শিক্ষার পরিকাঠামো তৈরি করতে ৬৯ হাজার কোটি টাকা খরচ হয়েছে বলে জানিয়েছেন মুখ্যমন্ত্রী। এই টাকাই বিশ্ব বিদ্যালয়, কলেজ, স্কুল, আইটিআই, মেডিক্যাল কলেজ তৈরি হয়েছে বলে জানিয়েছেন তিনি। বিনামূল্যে রাজ্যসরকার সাধারণ মানুষকে অনেককিছু দিয়েছেন বলে দাবি করেছেন মমতা। পাশাপাশি কন্যাশ্রী প্রকল্প নিয়ে মমতা বলেছেন, এই প্রকল্প পৃথিবীর সেরা পুরস্কার পেয়েছে। এটা এখন গোটা পৃথিবীর মডেল হয়েছে।